b'\n_START_ARTICLE_\nKirjasota\n_START_PARAGRAPH_\nKirjasota on nimitys kirjallista teosta vastaan ja sen puolesta julkisuudessa k\xc3\xa4yt\xc3\xa4v\xc3\xa4st\xc3\xa4 voimakkaasta polemiikista. Suomessa \xe2\x80\x9dkirjasodan\xe2\x80\x9d aiheuttaneita teoksia ovat olleet ainakin Olavi Paavolaisen Synkk\xc3\xa4 yksinpuhelu (1946), V\xc3\xa4in\xc3\xb6 Linnan Tuntematon sotilas (1954), Paavo Rintalan Sissiluutnantti (1963) ja Hannu Salaman Juhannustanssit (1964). Kirjasotaan liittyy usein hallinnollisia toimia kyseisen kirjan kirjoittajaa, kustantajaa tai molempia vastaan, esim. Salama tuomittiin teoksensa johdosta jumalanpilkasta, tosin presidentti Urho Kekkonen armahti h\xc3\xa4net. Erityisen paljon kirjasotia Suomessa esiintyi 1960-luvulla.'